Tsela e e kgethegileng e Modimo a re gomotsang ka yone ke ka Lefoko la gagwe le le kwadilweng, le le nang le tsholofelo e e itumedisang ka isagwe. Moaposetoloi Paulo o ne a kwala jaana: “Dilo tsotlhe tse di neng tsa kwalwa go sa le pele di ne tsa kwalelwa go re laya, gore ka boitshoko jwa rona le ka kgomotso ya Dikwalo re nne le tsholofelo.” (Baroma 15:4) Paulo o ne a bontsha sentle gore go na le kamano efe fa gare ga tsholofelo ya boammaaruri le kgomotso fa a ne a kwala jaana: “E kete . . . Modimo Rraarona, o o neng wa re rata wa ba wa naya kgomotso e e sa khutleng le tsholofelo e e molemo ka bopelonomi jo bo sa re tshwanelang, o ka gomotsa dipelo tsa lona wa ba wa lo nitamisa mo tirong nngwe le nngwe e e molemo le lefoko.” (2 Bathesalonika 2:16, 17) “Tsholofelo e e molemo” eno e akaretsa tebelelo ya go tshela botshelo jo bo itekanetseng, jo bo itumetseng le jo bo nnetseng ruri mo lefatsheng la paradaise.—2 Petere 3:13.